Սամվելի դիմանկարներում հատկապես ի հայտ եկան գծի վարպետությունն ու գույնի հետ այն ներդաշնակելու հմտությունը: Արվեստաբան, ՀՀ ԳԱԱ ակադեմիկոս Ռուբեն Զարյանը, որն աչքի էր ընկնում տաղանդներ հայտնաբերելու ու նրանց ապագան անվրեպ գուշակելու նախանձելի կարողությամբ, անմիջապես նկատեց նկարչին՝ գրելով հետևյալը. «Դիմանկարի ժանրում Սամվել Լաճիկյանի հաջողությունները բացարձակ են: Նմանությունը, բնավորության բացահայտումը, հոգեկան գծերի յուրահատկությունը,– ահա ի՛նչ է բնորոշ նրա դիմանկարներին: Նկարից մեզ է նայում ոչ թե ընդհանրապես մի մարդ, այլ ա՛յս, միայն ա՛յս մարդը»: